Vincenzo Spadafora jikkritika l-atteġġament ta' Cristiano Ronaldo Il-Ministru tal-Isport fl-Italja, Vincenzo Spadafora, tkellem rigward il-kriżi tal-coronavirus u kif din qed taffettwa lid-dinja sportiva. Huwa qal li jkun aħjar li għalissa ma jidħlux spettaturi lejn l-istadiums sabiex inaqqsu l-firxa ta' dan il-virus li tinsab fit-tieni mewġa tagħha. Mill-banda l-oħra, Spadafora kellu kliem iebes għall-istilla ta' Juventus, Cristiano Ronaldo, li ftit tal-jiem ilu nstab pożittiv għall-Covid-19 wara swab test li sarlu. Huwa qal li dan il-plejer qatt ma messu ħalla l-Italja sabiex imur jilgħab mat-team nazzjonali Portugiż minħabba li skont hu abbanduna 'l hekk imsejħa "bubble". Spadafora qal li Ronaldo kiser il-protokoll kollu li kien imfassal u hemm ukoll investigazzjoni li tikkonferma dawn l-allegazzjonijiet. Min-naħa l-oħra, Ronaldo baqa' jinstab pożittiv fl-aħħar swab test li sarlu u għalissa ġie ordnat jibqa' f'iżolament.